TUHAN Nyang Mahamanyang meufeureuman, "Pintoe geureubang timu nyang teutuju ubak peulataran dalam harôh teutab teutôb nyang treb jih nam uroe keureuja. Pintoe geureubang nyan barô kheueh jeuet teupeuhah bak uroe Sabat dan Peurayaan Buleuen Barô.
2 Bak uroe-uroe nyan peunguasa harôh geutamong meulalu peulataran luwa dan meulalu ruweueng raya laju geudong bak binéh taméh geureubang, dan di teungku-teungku imeum geupeuseumah keureubeuen nyang teutot dan keureubeuen peudamé nibak peunguasa. Bak babah pintoe geureubang nyan gobnyan harôh geusujut dan geuseumah TUHAN, óh lheuehnyan laju geujak. Óh lheueh nibaknyan sampoe án malam, geureubang nyan hana jeuet teutôb.
3 Dikeue geureubang nyan cit teuma, banmandum rakyat harôh jisujut jiseumah TUHAN tieb-tieb uroe Sabat dan Peurayaan Buleuen Barô.
4 Bak uroe Sabat peunguasa harôh geupeuseumah ubak TUHAN keureubeuen nyang teutot nyang maséng-maséng na kheueh: nam boh aneuëk bubiri dan saboh bubiri agam, banmandum nyang hana cacat.
5 Meusigoe ngon bubiri agam nyan harôh teupeuseumah teuma keureubeuen gandom nyang le jih 17,5 arée, dan meusajan deungon tieb-tieb aneuëk bubiri, harôh teupeuseumah keureubeuen gandom nyang le jih lagée nyang teulakée. Tieb-tieb keureubeuen gandom harôh meusigoe deungon lhée arée minyéuk zaiton.
6 Bak Peurayaan Buleuen Barô bahan nyan harôh kheueh saboh leumô agam, nam boh aneuëk bubiri, dan saboh bubiri agam, banmandum nyan nyang hana meucupa bahpi meubacut.
7 Meusigoe deungon tieb-tieb leumô agam dan kaméng agam, jihnyan harôh jipeuseumah gandom nyan le jih 17,5 arée, dan meusigoe deungon tieb-tieb aneuëk bubiri, padub mantong meunurot nyang geulakée. Tieb-tieb keureubeuen gandom meusigoe deungon peuseumahan lhée arée minyéuk zaiton.
8 Meunyoe peunguasa keuneuk iébadat di Baét Ulôn, jihnyan harôh jitamong meulalu ruweueng raya, dan watée jiwoe meulalu rot nyan cit lom.
9 Sikeubit jih, meunyoe bak uroe-uroe rayeuk rakyat jiteuka jijak meuiébadat ubak TUHAN, teuma awaknyan nyang jitamong meulalu pintoe geureubang utara, watée jiwoe harôh meulalu pintoe geureubang seulatan óh ka lheueh awaknyan seuleusoe meuiébadat. Dan awaknyan nyang tamong meulalu pintoe geureubang seulatan, watée jiwoe harôh meulalu babah pintoe geureubang utara. Ubak bandum ureuëng nyan teutam hanjeuet jijak rot watée jitamong; awaknyan harôh jiwoe meulalu babah pintoe geureubang nyang na di meurandeh.
10 Peunguasa harôh jitamong u Baét TUHAN meusigoe-sigoe deungon rakyat dan jiwoepi harôh meusigoe teuma.
11 Bak uroe-uroe khanuri dan peurayaan, meusigoe deungon leumô agam dan bubiri agam harôh teuma teupeuseumah gandom nyang le jih 17,5 arée, dan meusigoe deungon tieb-tieb aneuëk bubiri, padub mantong meunurot nyang jikeuheundaki lé ureuëng nyang meuiébadat. Tieb-tieb keureubeuen gandom harôh meusigoe deungon lhée arée minyéuk zaiton.
12 Meunyoe peunguasa keuneuk jibri peuseumahan keugalak até ubak TUHAN, bah kheuehnyan keureubeuen nyang teutot meunan cit deungon keureubeuen peudamé, babah pintoe geureubang timu nyang teutuju ubak leuen dalam harôh teupeuhah keu gobnyan. Ureuëng nyan harôh jipeuseumah keureubeuen nyan deungon cara nyang saban lagée nyang jipeubuet bak uroe Sabat, teuma meunan jihnyan ka jiwoe, babah pintoe geureubang nyan harôh teutôb lom."
13 TUHAN meufeureuman, "Tieb-tieb uroe watée beungoh, saboh aneuëk bubiri nyang meu umu sithon dan nyang hana meucacat meubacutpi harôh teupeuseumah keu keureubeuen nyang teutot ubak TUHAN.
14 Seulaén nibaknyan, tieb-tieb beungoh harôh teupeuseumah teuma dua kilogram gandom dan si arée minyéuk zaiton mangat teulawok deungon gandom nyan. Nyan kheueh keureubeuen gandom nyang tieb-tieb uroe harôh teupeuseumah ubak TUHAN; atoran nyan teutab teupeubuet keu siumu masa.
15 Tieb-tieb beungoh, harôh teupeuseumah sabe ubak TUHAN; saboh aneuëk bubiri, keureubeuen gandom dan minyéuk zaiton."
16 TUHAN Nyang Mahamanyang geupeurintah, kheun Gobnyan, "Meunyoe peunguasa nyang mat peurintah jibri siladum nibak tanoh pusaka nyan ubak sidroe lamkawan aneuëk jihnyan nyang agam, tanoh nyan ka jeuet keuhak milék aneuëk agam jihnyan dan ka jeuet keuhareuta keuluwarga.
17 Teuma meunyoe peunguasa nyan jibri siladum nibak tanoh jihnyan keu sidroe lamkawan namiet jihnyan, tanoh nyan jeuet lom hak milék peunguasa nyan nibak Thon Teujok Pulang. Tanohnyan na kheueh atra milék jihnyan dan teuma jihnyan ngon aneuëk-aneuëk agam jih mantong nyang jeuet kuasa ateueh tanoh nyan keu siumu masa.
18 Peunguasa nyan hana jeuet jicok mubacut pih nibak hareuta pusaka rakyat jih. Teuma tanoh jihnyan keudroe nyang jeuet jijok ubak aneuëk-aneuëk agam jihnyan sampoe hana meusidroe pih nibak umat Ulôn hase jipeu crebre nibak hak milék jihnyan."
19 Óh lheuehnyan lé ureuëng agam nyan laju geuba ulôn meulalu babah pintoe di sampéng pintoe geureubang, ubak kama-kama suci nyang meuhadab u utara. Kama-kama nyan teukeubah keu teungku-teungku imeum. Ureuëng agam nyan geutunyok ubak ruweueng bak ujong siblaih ubarat,
20 dan geupeugah, "Nibak teumpat nyoe lé bandum teungku imeum harôh jireubôh keureubeuen peusampôh desya dan keureubeuen gantoe rugoe dan jitot keureubeuen gandom, mangat na bahpi bacut nibak keureubeuen-keureubeuen nyang suci nyan hana teuba ubak peulataran luwa sampoe akibat jih teupeuceulaka rakyat."
21 Óh lheueh nyan ulôn geuba teuma ubak peulataran luwa dan geupeuleumah ubak ulôn bahwa nibak ban peuet boh sagoe jih, maséng-maséng na peulataran nyang leubeh ubit, panyang jih 20 metée dan luwah jih 15 metée.
23 Tieb-tieb leuen nyan jikeulileng lé beuton batée, dan nibak beuton nyan na sinungkée-sinungkée.
24 Kheun ureuëng agam nyan ubak ulôn, "Nyoe kheueh dapu-dapu teumpat peulayan-peulayan Baét TUHAN jireubôh keureubeuen-keureubeuen nyang jipeuseumah lé rakyat."
